VG AVSLØRER: Restaurant jukset med maten: Byttet ut eksklusive råvarer med billigere alternativer

Restauranten Mona Lisa Huset lovet gjestene «helt spesielle matopplevelser». Det de ikke fortalte var at de serverte noe annet enn det som sto i menyen.

Oppdatert 20. april 2016

Artikkelen er over fire år gammel

Slik har VG testet restaurantenes råvarer * VGs journalister har besøkt fem utvalgte restauranter i Oslo, Buskerud og Vestfold i tidsrommet 23.11.2015 og 29.02.2016, og sendt prøver fra til sammen 12 retter til DNA-analyse. * Alle restaurantene har en folkelig profil og et stort utvalg retter på menyen. * VGs journalister har opptrådt som vanlige restaurantgjester, og alle utgifter knyttet til restaurantbesøk og DNA-analyser er betalt av VG. * Prøver ble tatt fra retter som ifølge restaurantmenyene skulle inneholde villsvinfilet, reinsdyrfilet, sjøtunge, breiflabb, kveite og smørflyndre. * Under restaurantbesøket ble prøver av kjøtt og fisk lagt i separate beholdere som var merket. * Prøvene ble videresendt til Eurofins Norge for DNA-analyse/artsbestemmelse samme dag. * Når DNA-prøvene på artsbestemmelse avslørte en annen råvare enn oppgitt på menyen, oppsøkte VG restauranten på nytt for å hente ut nye prøver av samme rett. * Mattilsynet har ikke vært involvert i VGs innhenting av prøver fra restaurantene. Vis mer

Like ved Oslos paradegate Karl Johan ligger restauranthuset Mona Lisa. Det er et av Oslos mer populære spisesteder. Dukene er hvite, lysekronene tunge, og menyen lang. Her tilbys alt fra enkel pizza til hovedretter med eksklusive råvarer.

«Hver av våre fire etasjer byr på helt spesielle matopplevelser», reklamerer restauranten.

Men serverer restauranten det de lover? Får gjestene det som står i menyen?

VG sendte biter av maten til DNA-testing ved matlaboratoriet Eurofins. Prøvene slo fast restauranten serverte helt andre og langt billigere råvarer enn de oppga:

* Sjøtungefileten til 259 kroner var egentlig den billige asiatiske oppdrettsfisken pangasius.

* Villsvinfileten kostet 269 kroner. I virkeligheten var det helt vanlig gris.

* Reinsdyrfileten var ikke reinsdyr, men hjort. Prisen: 340 kroner.

VG tok første stikkprøve den 23. november i fjor. To måneder senere, den 18. januar, bestilte vi de samme rettene på restauranten. DNA-testen viste nøyaktig samme resultat. Mona Lisa jukser med maten.

– Lett å ta feil av varene i hektisk restaurantmiljø

Managing director og chef ved Mona Lisa Huset, Navaz Virani svarer kontant «nei» da VG på telefon spør om han kjenner til at restauranten jukser med råvarene.

Virani henviser deretter til sin advokat.

Tirsdag denne uken ble advokat Tony A. Vangen ved advokatkontoret Elden DA forelagt analyserapportene av råvarene VG ble servert på restauranten.

I en e-post til VG skriver advokat Tony A. Vangen følgende:

«Menyen som VGs journalister bestilte fra under sine besøk hos Mona Lisa ble byttet ut i februar 2016. Dette skyldtes at man hadde for stor meny og det var lett å ta feil av råvarene i et hektisk restaurantmiljø. Mona Lisa har ny meny fra februar 2016 og forveksling av retter skjer ikke lenger etter bytte av menyen.»



På oppfølgingsspørsmål fra VG om hva Virani ønsker å si til de kundene som har bestilt eksklusive råvarer, men blitt servert billige erstatninger, svarer Vangen:

– Vi har ingen ytterligere kommentarer.

Les også: Mattilsynet gjorde skrekkfunn hos norske grønnsaksimportører

MANAGING DIRECTOR OG CHEF: Navaz Virani sier til VG at han ikke kjenner til at restauranten Mona Lisa har jukset med maten.

Mattilsynet: – Ulovlig

Resultatet av DNA-testene fra restauranten er forelagt Mattilsynet:

– Restauranten fremstiller maten de serverer som bedre og mer eksklusiv enn den er, og lurer på den måten kundene sine, sier avdelingssjef Marit Kolle ved Mattilsynets avdeling for Oslo, Asker og Bærum.

– Jeg tenker at dette er å regne som matsvindel. Det er totalt uakseptabelt, og på grensen til matkriminalitet. Dette er ulovlig, sier hun.

Fakta om DNA-analyse av kjøtt og fisk * DNA-metoder kan artsbestemme animalske næringsmidler, og fastslå produktets opprinnelse. Også variasjoner innenfor samme art. * Metodene som benyttes er basert på at man ekstraherer ut DNA fra mitokondrier i cellen. Det lages deretter kopier av DNAet, slik at det kan analyseres. * Enkelte områder på DNAet er unikt for hver art. * Ved å sammenlikne DNA-sekvensen mot kjent DNA-sekvens for arten kan man finne ut hvilket dyr prøven kommer fra. * DNA-analyser er blant de mest pålitelige metodene for å påvise et produkts opprinnelse, forutsatt tilgjengelig biologisk materiale. * Eurofins Norge er en del av den internasjonale laboratoriegruppen Eurofins Scientific som er verdensledende innen kjemiske, mikrobiologiske og sensoriske laboratorieanalyser. Kilde: Eurofins Vis mer

Les også: Mattilsynets verste funn i 2015

VG har besøkt til sammen fem folkelige restauranter i Oslo, Drammen og Tønsberg, hvor alle serverer eksklusive råvarer i sine retter.

Les Astrid Melands kommentar om saken: Utspekulert svindel for å tyne ut penger

Til sammen er det sendt inn 12 råvareprøver til DNA-analyse, hvor totalt syv av prøvene viste seg å være noe annet enn hva som sto på restaurantens meny.

DNA-analysene viste at tre av restaurantene serverte det de lovet, mens Mona Lisa og annen restaurant serverte noe annet enn hva de tok betalt for.

De neste dagene vil VG publisere flere saker om hva vi har avdekket.

VGs restaurantanmeldelse fra 2014: Les den her

Fiskehandler: – Juks og bedrag

Hos fiskebutikken Georg A Nilsen i Oslo reagerer de på at sjøtunge, som ses på som havets «Rolls-Royce», ble erstattet av pangasius.

– Jeg hadde blitt forbannet. Å selge pangasius som noe annet er ren juks, sier fiskehandler Marius Stang Bunæs.

Les også: Økokrim advarte mot kjøttjuks før hestekjøttskandalen

Stjernekokk Bent Stiansen er ingen fan av pangasius-fisken VG fikk servert på Mona Lisa:

– Jeg kan si så mye at jeg vil ikke spise den selv. Man bruker ordet sjøtunge, som er den vakreste og beste fisken, og den mest eksklusive og dyreste som finnes i det europeiske markedet. Og da servere oppdrettsfisk – det er forferdelig, sier Stiansen.

Han legger til at han ikke har tiltro til fisken:

– Den er vannaktig. I forhold til villfisk er den ingenting, men i forhold til norsk oppdrettsfisk er det også stor forskjell, sier Stiansen.

Les også: Vi spiser 76 kilo rødt kjøtt i året

Flere kokker og matfaglige eksperter mener samtidig du skal være godt trent for å se forskjell på råvarer når du er ute og spiser på restaurant.

– Du er derfor helt prisgitt at restauratøren og kokken er ærlige og serverer det som faktisk står på menyen, sier den prisvinnende kokken og lederen for Kulinarisk Akademi i Oslo, Espen Vesterdal Larsen.

Les mer om Mattilsynets tilsyn: Stengte hotellkjøkken: Fant kjøtt som gikk ut på dato i 2012

Store prisforskjeller

En prissjekk i Oslos fiskebutikker viser at sjøtunge koster 398 kroner kiloen hos fiskehandler Georg A Nilsen i Oslo. Pangasius finner du i frysedisken i flere billigkjeder, til rundt 50 kroner kiloen.

Villsvin ytrefilet koster hos kjøtt- og delikatessebutikken Strøm-Larsen i Oslo 384 kroner kiloen, mens en kilo ytrefilet av svin koster 225 kroner per kilo i samme butikk.

Hos REMA 1000 koster ytrefilet av svin 131,67 kroner kiloen, hos Meny 148,33 kroner.

For reinsdyr ytrefilet tar Strøm-Larsen 749 kroner kiloen. Fersk hjort koster 670 kroner kiloen hos kjøtt- og delikatessebutikken.

Daglig leder Espen Vesterdal Larsen ved Kulinarisk Akademi frykter at VGs funn kan føre til at nordmenn mister tillit til restaurantbransjen:

– Klarer du å få en høyere pris for en litt dårligere råvare, får du mer inn. Vi er mange i restaurantbransjen som hele tiden tilstreber å være ærlige og levere best mulig produkt. VGs avsløringer kan derimot føre til at folk blir mer skeptiske til hele restaurantbransjen, sier han til VG.

– Alvorlig tillitsbrudd

Fagdirektør for produktsikkerhet, mat og handel i Forbrukerrådet, Gunstein Instefjord, mener det er grunn til å frykte at denne typen juks er mer omfattende enn man liker å tro.

– Det er godt det ikke var flere tilfeller, men funnene VG har gjort er sjokkerende. Dette er rett og slett å rundlure forbrukerne. Restaurantgjestene har definitivt ikke fått det de har betalt for, og det er et alvorlig tillitsbrudd. Det er som å leie en luksushytte i påsken, og så viser det seg at du må sove i et telt, sier Instefjord.

I EU pågår det for tiden et større arbeid knyttet til matjuks på restauranter, og historiens største politiaksjon mot matjuks er nylig gjennomført.

I slutten av mars meldte Europol at mer enn 10.000 tonn falsk mat og en million liter falsk drikke ble beslaglagt i samkjørte operasjoner i over 57 land i en Interpol-Europol koordinert aksjon som har pågått fra november i fjor til februar i år.

Norge deltar også, men det ble ikke gjort noen beslag her til lands under årets aksjon.

Nytt smilefjestilsyn: Se hvem som fikk de første smilefjesene i Oslo

HAR BYTTET MENY: – Menyen som VGs journalister bestilte fra under sine besøk hos Mona Lisa ble byttet ut i februar 2016. Dette skyldtes at man hadde for stor meny og det var lett å ta feil av råvarene i et hektisk restaurantmiljø, sier advokat Tony A. Vangen i en e-post til VG. Foto: Fredrik Solstad VG

Les også: Mattilsynet stengte kjøkkenet hos restaurant Lorry i Oslo

Se analyserapportene her:

Interessert i matpriser? Sjekk VGs siste matbørser her.

Publisert: 20.04.16 kl. 20:43 Oppdatert: 20.04.16 kl. 22:29

Les også